**LÄÄNE-HARJU VALLA KOGUKONNAKOMISJONI KOOSOLEKU PROTOKOLL**

Aeg: 27.02.2025 kell 18:00-19:45

Koht: Paldiski, LHV volikogu saal

Koosoleku juhataja: Heiki Hõimoja

Protokollis: Ülle Teigar

**Osavõtjad**:

Osales 15 komisjoni liiget: Eve Jakobson, Urve Truubon, Marju Algvere, Marge-Thea Lembinen, Krista Maaro, Ago Kokser, Kaidi Torjus, Vaike Ilves, Juhan-Lauri Parmas, Peeter Schneider, Terje Kivist, Siiri Kaldma, Tiina Mets, Heiki Hõimoja, Ülle Teigar

Külalisena: Käti Teär-Riisaar, Erki Ruben (valla esindaja); Põhja-Eesti Ühistranspordikeskuse poolt sõitjateveo osakonna juhataja Kadri Krooni ja Harjumaa lääne suuna liiniplaneerija Karina Troškina.

**Koosoleku päevakord**:

1. Ühistransport - kohal valla ja Põhja-Eesti Ühistranspordikeskuse esindajad

2. Koha peal algatatud teemad

**Päevakorra punkt 1.** **Ühistransport**

**Valla esindaja ülevaade**

Erki Ruben andis ülevaate valla plaanidest ja mõtetest ühistranspordi osas. Ühistransport on üle Eesti killustatud ja head toimivat ühtset lahendust ei ole. Maakonnaliinid, kohalikud liinid ja rongiliinid on lahku löödud. Riik korraldab ühistransporti elanike elamise põhiselt. Ligi 90% Lääne-Harju valla elanikest elab Lahepere ja Haapsalu mnt piirkondades ning riigi ülesanne on liigutada elanikke eelkõige Tallinna ja Keila suunal, mitte vallasiseselt. Protokolli lisana on kaasas Erki Rubeni ettekanne *Ühistransport Lääne-Harju vallas 2025 ja selle arendamisvajadus*.

Uute arendustega arvestamine – arendusi tehakse ühistranspordi järgi, mitte vastupidi. Puuduliku ühistranspordiga piirkondadesse arendusi ei soosita.

Koolide bussiliinid – kolm väljumist päevas: üks liin viib kooli, kaks toovad koju. Liinid on töös ainult tööpäeviti. Aastane koolibussiliinide kulu on ca 700 000 eurot. Vasalemma kool on hästi kaetud ka maakondlike liinidega. Kõik kooliliinid teenindavad ka tavareisijaid.

Bussipeatuste ehitamine - eristatakse kolme liiki peatuseid: eraldatud peatus, tasku ja post. Valik sõltub peatuse liiklustihedusest ja reisijate arvust. Plaanis kindlasti teha puuduolevad peatused Põllküla raudteejaama juures Madise suunal ja Kersalu ristis.

Bussiootepaviljonide osas on Transpordiameti kindel seisukoht, et nemad ei ehita, see on KOV ülesanne. KOV-s on pingerida, mille alusel jõudumööda paviljone paigaldatakse. Pingereas oluline peatuse sisenemiste arv, liiklustihedus, tuultele avatus ning alternatiivse ootekoha olemasolu.

**Põhja-Eesti Ühistranspordikeskuse küsimused-vastused**

Põhja-Eesti Ühistranspordikeskuse sõitjateveo osakonna juhataja Kadri Krooni vastas ettesaadetud küsimustele.

Kunagi alustatud projektid, mis on sumbunud:

* Elektroonilised tablood – projekt algatati, kuid oli liiga kallis ja ei läinud käiku. Küll aga on jõutud veebilahenduseni, kus on reaalajas kõik Harjumaa bussid peal: <https://ytkpohja.pilet.ee/et/explore>
* Nõudepõhine transport – kallis projekt, Harjumaal ei ole see mõistlik lahendus. KOV-d ei ole valmis panustama.

Protokolli lisana kaasas põhjalik Ühistranspordikeskuse küsimuste-vastuste dokument *27\_02\_2025 Täiendavad ühistransporti puudutavad teemad Lääne-Harju 2025*.

Oluline lisainfo:

* Alati ettepanekute, probleemide korral edastada info [info@ytkpohja.ee](mailto:info@ytkpohja.ee)
* Keskuse kodulehel on leitavad piirkondade koondplaanid [Koondplaanid - MTÜ Põhja-Eesti Ühistranspordikeskus](https://www.ytkpohja.ee/koondplaanid)
* Reaalajas on kõik maakonna bussiliinid ja valla siseliinid näha <https://ytkpohja.pilet.ee/et/explore>
* Piirkonna vedajate kontaktid
  + Lääne suuna bussiliinide (108, 108A, 109, 126, 127, 127A, 128, 128A, 146) teenindaja on [Hansabuss AS](http://www.hansabuss.ee/)Tel: +372 600 7755
  + Lääne2 suuna bussiliinide (107, 136, 145, 148, 149) teenindaja on [SEBE AS](http://https/www.sebe.ee/)  Tel: 602 2555
  + Valla siseliinide teenindaja (KV1, KV2, KV3, P1, P2, P3, P4, P5, 110) on Hansabuss AS Tel: +372 600 7755

**Päevakorra punkt 2. Koha peal algatatud teemad**

1. Käti Teär-Riisaar andis lühidalt edasi info, et MTÜ-de toetuse jagamiskomisjon on otsuse teinud. Oli üks eitav otsus, ülejäänud taotlejad said positiivse vastuse, kuigi mitte kõik täissummas. Aprillis-mais avaneb ka Klooga talumistasu meede.
2. Lääne-Harju valla avatud valitsemise kavale oodatakse kogukonnakomisjoni ettepanekuid kuni 06. märtsini.

Otsustati: Kuna dokument tuli vahetult enne koosolekut, siis Heiki Hõimoja lisab selle kogukonnakomisjoni drive kausta, kuhu komisjoni liikmed saavad enda kommentaarid ja ettepanekud lisada. Nende alusel formuleeritakse komisjoni ühine seisukoht.

1. Järgmine koosolek toimub 27.03.2025 kell 18:00 Paldiskis.

/*digitaalselt allkirjastatud*/ /*digitaalselt allkirjastatud*/

Heiki Hõimoja Ülle Teigar

Koosoleku juhataja Protokollija